กรุงไทยลีสซิ่งรับเซ้งสินค้าแม่
แบงก์กรุงไทยโอนกลับสินเชื่อเช่าซื้ออุปโภคบริโภคให้บริษัทลูกลีสซิ่งดูเหมือนเดิม เดินหน้าบริการครบวงจร
21 มี.ค. 2556

แบงก์กรุงไทยโอนกลับสินเชื่อเช่าซื้ออุปโภคบริโภคให้บริษัทลูกลีสซิ่งดูเหมือนเดิม เดินหน้าบริการครบวงจร
แหล่งข่าวจากธนาคารกรุงไทย เปิดเผยว่า ธนาคารได้มีการปรับโครงสร้างด้านธุรกิจสินเชื่อเช่าซื้อใหม่ โดยได้โอนงานสินเชื่อเช่าซื้อสินค้าอุปโภคบริโภคกลับไปให้บริษัท กรุงไทยธุรกิจลีสซิ่ง ดูตามเดิม หลังจากเมื่อ 2 ปีก่อนธนาคารได้ขอโอนงานนี้มาดูเอง เนื่องจากช่วงเวลานั้น เห็นว่าน่าจะสอดคล้องกับความต้องการของลูกค้าธนาคาร และจะได้มีบริการที่ครอบคลุมมากขึ้น 
“เมื่อเราพิจารณาใหม่แล้ว เห็นว่าธุรกิจเช่าซื้อเป็นธุรกิจเฉพาะตัว และมีบริษัทลูกที่ดำเนินการอยู่แล้ว จึงควรโอนงานกลับไปเหมือนเดิมจะดีกว่า” แหล่งข่าว เปิดเผย
นายภิญญาวัฒน์ จันทรกานตานนท์ กรรมการผู้จัดการ บริษัท กรุงไทยธุรกิจลีสซิ่ง กล่าวว่า ที่ผ่านมาบริษัทปล่อยสินเชื่ออุปโภคบริโภคได้ประมาณปีละ 1,000 ล้านบาท เมื่อธนาคารโอนงานกลับมาก็จะทำให้บริษัทเดินหน้าธุรกิจได้อย่างเต็มตัว และสอดคล้องกับเป้าหมายที่ต้องการเป็นยูนิเวอร์แซล ลีสซิง มีบริการด้านเช่าซื้อครบทุกประเภทและครบวงจร ตั้งแต่เครื่องบิน รถยนต์ รถจักรยานยนต์ จนถึงโทรศัพท์ไอโฟน
สำหรับในปีนี้ บริษัทตั้งเป้าการปล่อยสินเชื่อในให้ได้ไม่ต่ำกว่า 3 หมื่นล้านบาท และมีหนี้ที่ไม่ก่อให้เกิดรายได้หรือเอ็นพีแอล ต่ำกว่า 1% โดยมีสินเชื่อคงค้างอยู่ที่ 5 หมื่นล้านบาท หรือเติบโต 40% เมื่อเทียบกับปี 2555 ที่ปล่อยสินเชื่อได้ 2.6 หมื่นล้านบาท แบ่งเป็นสินเชื่อรายย่อย 1.3 หมื่นล้านบาท สินเชื่อธุรกิจ 1.3 หมื่นล้านบาท มีหนี้เอ็นพีแอล 1% ส่งผลให้มียอดสินเชื่อคงค้างอยู่ที่ 3.5 หมื่นล้านบาท เติบโต 100% เมื่อเทียบกับปี 2554 โดยฐานลูกค้าหลักยังมาจากธนาคารกรุงไทย 70% และมาจากลูกค้าใหม่ 30%